Publication: Magyar Közlöny
Issue: MK-2007-70 (Year: 2007, Number: 70)
Era: 2004-2010
Section: Melléklet a 2007. évi XLVI. törvényhez
Paragraph Index: 18753

a) Szabványok és Ajánlott Gyakorlati Eljárások (SARPS), amelyeket a Tanács fogadott el, az Egyezmény előírásainak megfelelően. Ezek az alábbiak szerint kerültek meghatározásra: Szabvány: Fizikai jellemzőkre, kialakításra, anyagra, teljesítményre, személyekre, vagy eljárásokra vonatkozó bármely előírás, amelynek egységes alkalmazását szükségesnek ítélik a nemzetközi légiközlekedés biztonsága, vagy rendszerességének fenntartása szempontjából és amelyhez a Szerződő Államok az Egyezménynek megfelelően alkalmazkodni fognak; ezek teljesítésének lehetetlensége esetén a Tanácsot a 38. Cikkely értelmében kötelezően értesíteni kell. Ajánlott Gyakorlati Eljárások: Fizikai jellemzőkre, kialakításra, anyagra, teljesítményre, személyekre, vagy eljárásokra vonatkozó bármely előírás, amelynek egységes alkalmazását kívánatosnak ítélik meg a nemzetközi légiközlekedés biztonsága, rendszeressége, vagy hatékonysága érdekében és amelyekhez a Szerződő Államok igyekeznek alkalmazkodni az Egyezmény értelmében.

Source: https://magyarkozlony.hu/hivatalos-lapok/7e70cec03f34e3c2efd8610b865b65591eafd701/dokumentumok/a55dc160549d57fa4db0035e37c6a6a98dd1a0b9/letoltes